<classify> Achana na mechi za kirafiki, nimewatazama Yanga kwenye michezo mitatu na kugundua tatizo la kimbinu linalowasumbua kwa sasa. Dhidi ya Township Rollers kwenye Ligi ya Mabingwa Afrika na Ruvu Shooting, hakuna unachoweza kusifia kwa Yanga zaidi ya uwezo wa mchezaji mmoja mmoja na si timu kwa ujumla. Hakuna muunganiko mzuri wa kikosi. Ni hatari hii! Benchi la ufundi chini ya Mwinyi Zahera, wamekuwa wakijaribu kutumia mifumo mbalimbali ili kupata matokeo, lakini bado mambo yanaonekana hayapo sawa kikosini. Lakini ikumbukwe kuwa Yanga wamefanya usajili wa nguvu sana, maingizio mapya zaidi ya asilimi 50, inahitaji muda zaidi kuwa kitu kimoja. Kuna mambo mawili katika kulielezea hili. Huenda viwango vya wachezaji havijakaa vyema bado au hawajaingia vizuri kwenye mifumo hiyo, kiasi cha kumfanya Zahera kubadilika mara kwa mara. Yote yanawezekana. Nini kifanyike sasa? Yanga inahitaji matokeo sasa na hakuna namna wanayoweza kufanikisha hilo kama hawatarekebisha mbinu zao. Iko mifumo mitatu ambayo Zahera anaweza kuanza kuitumia kuanzia sasa. Mfumo wa 3-4-3 Huu ni mfumo mama wa Muitaliano, Antonio Conte. Aliutumia akiwa na kikosi cha Italia, Juventus akautumia tena alipotua Stamford Brigde kukinoa kikosi cha Chelsea na sasa anaendelea nao katika timu ya Inter Milan. Kwa namna yoyote ile huwezi kuyaelezea mafanikio ya Chelsea misimu miwili iliopita bila kuutaja mfumo huu. Zahera anaweza kuutumia pia kulingana na kikosi alichonacho msimu huu. Kivipi? Twende taratibu hapa. Mfumo huu unahitaji mabeki watatu nyuma. Mabeki imara wenye utulivu wa kichwa na mwili kwenye kufanya maamuzi. Pale Chelsea, Conte aliwatumia David Luiz, Garry Cahill na Cesar Azpilicueta. Kwa Yanga, hapa Zahera anaweza kutengeneza ukuta wa chuma chini ya mabeki hawa, Kelvin Yondani, Lamine Moro na Moustafa Seleman. Kwanini Moustafa ni faida hapa? Nitakwambia. Katika michezo ambayo amecheza, kwa muda mfupi ameonyesha ni beki ambaye ana matumizi ya akili na mpira lakini kubwa zaidi mbali na uwezo wake wa kupokonya mpira bila kucheza rafu, pia, ana kichwa kizuri cha kuzielewa njia za mpira. Ni mtulivu pia, kontroo yake iko vyema sana. Kimo chake na upambanaji wake kama akiaminiwa tena, unaweza kusaidia Yanga kuwa na safu imara sana ya ulinzi, akishirikiana na Moro na Yondani. Upande wa watu wanne wa kati, tukiwa na maana ya viungo wawili na mawing back mawili, Yanga ni matajiri kwenye eneo hili. Wing back ya kushoto, Zahera anaweza kumtumia Muharami Issa. Wing back ya kulia, akachagua apendacho. Iwe Paul Godfrey au Juma Abdul, wote ni watu sahihi kwa mfumo huu. Viungo wa kati ni Papy Kabamba Tshishimbi na Mohamed Issa Banka. Faida ya wawili hawa wote ni box to box midfielder. Wanajua kukaba na kushambulia. Kwa faida hiyo, Zahera anaweza kuwatumia wawili hawa kama Double pivot. Kama Jose Mourinho alivyokuwa akiwatumia Nemanja Matic na Paul Pogba, wakati yupo Manchester United. Inawezekana hii. Watatu wa mbele, hapa kunahitaji utulivu kidogo. Mfumo unahitaji watu wawili wenye kasi, pembeni na mkali mmoja mwenye jukumu la kuweka mpira kimiani. Conte alifanikiwa kwa kuwatumia Eden Hazard, Pedro na Diego Costa. Zahera anatakiwa kufanya nini? Rahisi sana. Anaye Juma Balinya, huyu anatosha kucheza kama winga ya kulia. Patrick Sibomana akashambulia kutokea kushoto, kisha kati akasimama Maybin Kalengo. Balinya ana kasi na ni mzuri pia kwa kufunga mabao. Iko hivyo pia kwa Sibomana ambaye anaweza kutengeneza nafasi kwa wingi. Ukijumlisha na Kalengo, Yanga wanaweza kuvuna mabao mengi mno kwenye safu hii. Wakati ambao Muharami na Godfrey wakipanda kuleta balaa kwenye safu ya wapinzani, tayari Yanga itakuwa na watu watatu kwenye boksi. Watakosaje matokeo? Nje una faida ya Mrisho Ngassa, Balama Mapinduzi, Feisal Salum Fei Toto, David Molinga na Sadney Urikhob , bado Zahera atakuwa na chaguzi nyingi za kufanya ili kutafuta matokeo kutoka benchi. Mfumo wa 4-2-3-1 Huu ni mfumo mwingine wa kisasa unaoweza kutumiwa na Zahera na ukampa mafanikio. Kivipi? Tunahitaji mabeki wanne wa nyuma. Godfrey, Moro, Yondani na Ally Mtoni Sonso wanatosha kabisa kuusimamisha ukuta kwenye mfumo huu. Viungo wawili wa kati ni Tshishimbi na Banka kama kawaida. Mabadiliko kidogo yatakuja kwenye watu watatu watakaocheza mbele ya viungo wawili na nyuma ya straika mmoja wa mbele. Nitakuelezea pia hapa. Mfumo utahitaji mawinga wawili na mtu mmoja atakayecheza huru uwanjani, free play maker. Huyu ni mtu mwenye kujua kumiliki mpira na uwezo wa kutengeneza nafasi na kufunga pia. Hujamuona Fei Toto akiwa bora zaidi eneo hili? Pembeni ukawa na Balinya akitokea kulia na Sibomana akitokea kushoto, huoni faida ya Feisal mwenye jukumu la kuuchezea mpira atakavyo? Straika wa mbele unamuhitaji Molinga. Kwanini David ni muhimu? Labda huenda ukawa unajiuliza hili kwa sasa. Sote tunafahamu ubora na udhaifu wake. Si mzuri pindi timu inapokosa mpira lakini ni hatari zaidi timu inaposhambulia. Mifumo yote miwili niliyoianisha hapo juu, inamhitaji mtu mwenye jukumu la kufunga tu, si kukaba. Dhidi ya Ruvu Shooting alishiriki kikamilifu katika eneo la ushambuliaji, alikuwa muhimili kwa wengine kwa kutengeneza nafasi ambazo hazikutumiwa vizuri. Ana nguvu na uwezo wa kumiliki mpira miguuni mwake. Molinga kama akiwa fiti asilimia 100, ni mtu sahihi mahali hapa. Ni hasara kubwa kuwa na Sadney kama straika wa mwisho. Sadney ni mzururaji uwanjani, anapenda kuwepo ulipo mpira, si mzuri kwenye kujitenga na kusubiri nafasi. Anahitaji sekunde zaidi ya 10 kuwa na mpira kisha autolee maamuzi. Mfumo wa 3-5-2 Huu ni mfumo wa mwisho ninaoutazama kama mwarobaini wa kuitibu safu ya ushambiliaji ya Yanga, msimu huu. Kivipi? Tulia nikueleze hapa. Mfumo huu una faida mbili kwa wakati mmoja. Timu inakuwa na nafasi ya kumiliki mpira kwa asilimia kubwa lakini pia wanakuwa imara mno, pindi wakikaba na kushambulia. Zahera anaweza kuwapanga Yondani, Moro na Moustafa kama mabeki watatu wa nyuma. Mabadiliko kidogo yanahitaji kwenye watu watano. Kimsingi mfumo unahitaji viungo watatu na watu wawili wa pembeni wenye uwezo wa kushambulia. Hapa ningemrudisha Mapinduzi kikosini. Kwanini? Kama tumeifatilia michezo ya Yanga, tunakubaliana kuwa Balama anaweza kuwa na faida kubwa kama akisogezwa mbele na kupunguziwa jukumu la kutokea pembeni. Nieleweke, namaanisha kupunguziwa na kuondolewa kabisa. Ni vipi kama Zahera akiwaacha Tshishimbi na Banka wawe na jukumu la kukontroo mchezo kwa kutengeneza nafasi, huku mbele yao akicheza Mapinduzi, huoni kuwa kuna kitu hapo? Huoni faida ya Mapinduzi kwenye jukumu hilo? Kwanza, atatumika kama chaneli ya kusafirishia mipira kwa urahisi kuelekea kwa washambuliaji au wing backs, ni mchezaji mbunifu na maarifa ya kutambua wapi mpira unatakiwa kuelekea. Nani haujui ubora wa Mapinduzi akiwa na mpira? Mwepesi na kasi kubwa ya kuwafanya wapinzani wafanye makosa kwenye eneo la ulinzi huku akiwa na uwezo wa kupiga pasi mpenyezo thru balls kuelekea mbele. Pia, atakuwa huru kuzunguka maeneo yote kutoa sapoti, pengine anaweza kuutengeneza mpira uliokuwa hauna faida kuwa na faida kwa timu yake. Vyote anaweza. Wale watu wawili wenye uwezo wa kupandisha timu kutokea pembeni wing back, ningemuweka Godfrey na kushoto ningempanga Muharami. Pale mbele kwenye watu wawili, ningewaanzisha Kalengo na Balinya. Unajua kwanini Molinga hafai kwenye mfumo huu? Hapa tunahitaji mastraika wasumbufu, wahangaikaji wenye uwezo wa kutengeneza njia za kufunga kwa viungo wawili wa nyuma yao. Imeandikwa na Ayoub Hinjo  <topic>: michezo 